SKRIFTLIG FORESPØRGSEL E-2884/00

af Erika Mann (PSE) til Rådet

(13. september 2000)

Om: Afgørelse af 14. august 2000 om aktindsigt i Rådets dokumenter (2000/527/EF)

Rådets afgørelse af 14. august 2000 (2000/527/EF)(1) koncentrere sig om dokumenter, der vedrører sikkerheds- og forsvarsspørgsmål, der berører Unionen eller en eller flere medlemsstater eller vedrører militær og ikke-militær krisestyring. Arbejdsområder under Den Europæiske Unions anden og tredje søjle overlapper hinanden stadig oftere i sikkerhedsspørgsmål (f.eks. udenrigs- og sikkerhedspolitik og indvandring). Bevirker formuleringen, at forslag indirekte også kan vedrøre dokumenter vedrørende politisamarbejde og samarbejde på det retlige område i straffesager? Hvad nøjagtigt omfattes af begrebet ikke-militær krisestyring?

Hvis forfatteren til det pågældende dokument er en fysisk eller juridisk person, en medlemsstat, en anden fællesskabsinstitution eller et andet fællesskabsorgan eller enhver anden national eller international myndighed, må dokumenterne inden for det område, der er omfattet af afgørelsen, kun offentliggøres efter forudgående skriftligt samtykke fra ophavsmanden. Hvilken relevans har i denne forbindelse formuleringen af det 3. punktum, som er tilføjet som supplement til artikel 2 i afgørelse 93/731/EF(2)?

Offentligheden får aktindsigt i dokumenterne, undtagen i dokumenter der er klassificeret som Très Secret/Top Secret, Secret og Confidential. Hvem er ansvarlig for klassificeringen af Rådets dokumenter? Efter hvilke kriterier klassificerer Rådet dokumenter med Très Secret / Top Secret, Secret og Confidential? Er der fastsat en frist, efter hvilken de klassificerede dokumenter kan frigives?

Betyder den udvidelse, der blev foretaget under artikel 2, 2. punktum, i afgørelse 2000/527/EF med tilføjelsen af begrebet ikke-militær krisestyring inden for definitionen beskyttelsen af offentlighedens interesser i afgørelse 93/731/EF (den offentlige sikkerhed, Unionens eller en eller flere medlemsstaters sikkerhed og forsvar, militær og ikke-militær krisestyring, internationale forbindelser, monetær stabilitet, retslige procedurer, inspektioner og undersøgelser) ikke, at grænsen mellem det militært-operationelle og det politiske områdes kompetence med tilføjelsen af dette begreb udviskes?

(1) EFT L 212 af 23.8.2000, s. 9.

(2) EFT L 340 af 31.12.1993, s. 43.

Svar

(30. november 2000)

1. Som det fremgår af første betragtning i afgørelse 2000/527/EF, er afgørelsen et led i de foranstaltninger, der er nødvendige for iværksættelsen af konklusionerne fra Det Europæiske Råd i december 1999 i Helsingfors, der vedtog to rapporter fra

formandskabet (jf. bilag IV til formandskabets konklusioner) om udvikling af Den Europæiske Unions kapacitet med henblik på militær og ikke-militær krisestyring som led i en styrket fælles europæisk sikkerheds- og forsvarspolitik. For så vidt angår definitionen af udtrykket ikke-militær krisestyring henvises det ærede parlamentsmedlem til bilag 2 til bilag IV til formandskabets konklusioner.

2. Den nye artikel 2, stk. 3, i afgørelse 93/731/EF omhandler behandlingen af de rådsdokumenter, hvoraf der kan drages konklusioner om indholdet af oplysninger, der stammer fra tredjemand. Derimod omhandler stk. 2 dokumenter, der stammer fra andre ophavsmænd end Rådet. I det første tilfælde kræves det, at der indhentes forudgående samtykke, hvis dokumentet skal udleveres. I det andet tilfælde opfordres anmoderen til at henvende sig direkte til dokumentets ophavsmand.

3. De foranstaltninger, der anvendes i Generalsekretariatet for Rådet til beskyttelse af klassificerede oplysninger, herunder kriterierne for klassifikation, findes i afgørelse truffet af Generalsekretæren for Rådet/den højtstående repræsentant for den fælles udenrigs- og sikkerhedspolitik af 27. juli 2000(1).

4. Omtalen af Unionens eller en eller flere medlemsstaters sikkerhed og forsvar samt militær og ikke-militær krisestyring (med hensyn til definitionen af disse udtryk se punkt 1) som elementer i begrebet offentlighedens interesser, skal blot gøre det klart, at Rådet skal tage disse elementer med i betragtning, når det behandler en begæring om aktindsigt, der falder ind under anvendelsesområdet for afgørelse 93/731/EF.

(1) EFT C 239 af 23. august 2000.